Slavenka Drakulić
Store norske leksikon,Språk og litteratur,Litteratur i verden,Europa,Kroatias litteratur
Slavenka Drakulić er en kroatisk journalist og forfatter som er bosatt i Stockholm og Zagreb. Tidligere bodde hun i Østerrike.
Hun er spaltist i flere europeiske aviser og skriver på kroatisk og engelsk. Drakulić har utgitt flere romaner, blant annet Guddommelig sult (norsk utgave i 1998). Hun er mest kjent for sine journalistiske bøker, som ofte blander essayistikk og selvbiografi med mer skjønnlitterære tekstpassasjer. Eksempler på dette er Balkan-ekspressen (norsk utgave i 1994) og Som om jeg ikke fantes (norsk utgave i 1999), som begge handler om krigene i det tidligere Jugoslavia.På norsk foreligger også essaysamlingen Hvordan vi overlevde kommunismen – og kunne le av den (1995). Les mer i Store norske leksikon Kroatias litteratur